รัฐบาลวอนอย่าเชื่อมโยงคำพูดนายกรัฐมนตรีเป็นเรื่องการเมือง แนะทุกฝ่ายหลอมรวมใจมุ่งสู่พระราชพิธีสำคัญ สร้างสามัคคี ลดขัดแย้ง
รัฐบาลวอนอย่าเชื่อมโยงคำพูดนายกรัฐมนตรีเป็นเรื่องการเมือง แนะทุกฝ่ายหลอมรวมใจมุ่งสู่พระราชพิธีสำคัญ สร้างสามัคคี ลดขัดแย้งพลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยถึงกรณีที่พลเอก ประยุทธ์ จันทร์โอชา นายกรัฐมนตรี กล่าวถึงเรื่องธรรมาภิบาลโดยเปรียบเทียบว่าคนที่มักหาวิธีหลบหลีกเพื่อเอาชนะกฎหมายทุกตัวนั่นคือคนไม่ดีนั้น นายกรัฐมนตรีต้องการจะสื่อว่าคนไม่ดีในที่นี้หมายถึงคนที่ทำผิดกฎหมาย หรือทุจริตคอร์รัปชันทุกรูปแบบ ไม่ได้เจาะจงถึงใคร ดังนั้น จึงไม่อยากให้เชื่อมโยงสิ่งที่พูดไปเป็นเรื่องการเมืองเสียทุกเรื่องนายกรัฐมนตรี ได้เน้นย้ำว่า เรื่องการเมืองและกฎหมายช่วงนี้เป็นระยะเปลี่ยนผ่าน จึงมีความอ่อนไหวเป็นพิเศษ ทุกคนในสังคมจึงควรระมัดระวังไม่พยายามสร้างเงื่อนไขให้เกิดความขัดแย้งหรือวุ่นวายขึ้น เหนือสิ่งอื่นใดทุกคนควรระลึกว่ากำลังจะเข้าสู่ช่วงพระราชพิธีสำคัญอันเป็นมงคลของประเทศ จึงต้องสมัครสมานสามัคคีเป็นน้ำหนึ่งใจเดียวกัน เพื่อเฉลิมพระเกียรติสมเด็จพระเจ้าอยู่หัวอย่างเต็มกำลัง รวมทั้งมุ่งไปที่การช่วยเหลือดูแลพี่น้องประชาชนที่กำลังเดือดร้อนเช่นกรณีไฟป่าหมอกควันที่ภาคเหนือจะดีกว่า